b'\n_START_ARTICLE_\nPlovdiv\n_START_SECTION_\nHistorie\n_START_PARAGRAPH_\nPlovdivs historie str\xc3\xa6kker sig 6.000 \xc3\xa5r tilbage i tiden, noget som g\xc3\xb8r byen til en af de \xc3\xa6ldste byer i Europa. Byen hed Evmolpija da den i 342 f.Kr. blev erobret af Filip 2. af Makedonien, som omd\xc3\xb8bte byen til Filippopolis. Byen blev senere en selvst\xc3\xa6ndig thrakisk by under navnet Pulpudeva, f\xc3\xb8r den blev en del af Romerriget og hovedstad i Thrakien i \xc3\xa5r 46 f.Kr. Romerne omd\xc3\xb8bte byen til Thrimontium "tre bjerge" efter de tre h\xc3\xb8jder den gamle by ligger p\xc3\xa5._NEWLINE_Slaverne erobrede byen i 500-tallet og s\xc3\xb8rgede for at indlemme byen i det f\xc3\xb8rste bulgarske rige og omd\xc3\xb8bte den nok en gang, nu til P\xc3\xa2ldin, f\xc3\xb8r bulgarerne overtog byen i 815. Tyrkernes invasion i 1364 for\xc3\xa5rsagede store \xc3\xb8del\xc3\xa6ggelser, men byen blev genopbygget med et utal af moskeer og basarer, skiftede navn til Filibe og blev efter afslutningen af den russisk-tyrkiske krig hovedstad i den osmanniske provins \xc3\x98strumelien. Navnet Plovdiv fik byen i 1400-tallet._NEWLINE_Da Bulgarien var under det Osmanniske Rige i 1800-tallet, blev den bulgarske befrielseskamp ledet fra Plovdiv, men da byen blev befriet fra osmannerne efter Slaget ved Plovdiv i 1878 blev den alligevel ikke en del af fyrsted\xc3\xb8mmet Bulgarien, og blev i stedet hovedstad i det osmanniske \xc3\x98strumelien frem til 1885 da den blev en del af Bulgarien.'